
שינויים בתקציב לשנת 2010

היו"ר משה גפני:


אני פותח את ישיבת ועדת הכספים. אנחנו נכנסים לסעיף האחרון בסדר היום, שינויים בתקציב לשנת 2010.

פניות מספר 180  עד 182 -

אחוות בן-חור:

בוקר טוב. אני סגן ראש המינהל האזרחי ביהודה ושומרון. אנחנו מבקשים להעביר 14.4 מיליון שקלים לתקציב תיאום פעולות הממשלה בשטחים, המינהל האזרחי, לטובת תגבור של 41 תקני כוח אדם כאשר החלוקה שלהם מופיעה.

היו"ר משה גפני:


תפרט את החלוקה ותאמר במה זה שונה מההעברה הקודמת שלא אישרנו ומה שיניתם.

אחוות בן-חור:

החלוקה הקודמת הייתה 18 מיליון שקלים ל-44 תקנים. ההעברה הקודמת שנדחה הדיון בה הייתה לגבי 18 מיליון שקלים ו-44 תקנים, מתוכם 15 תקנים שהוועדה אישרה בנובמבר 2009 והיה צריך לתקצב אותם מחדש לשנת 2010, ועוד 29 תקנים שרצינו תוספת ל-2010. השינוי הוא שה-15 כבר עובדים וצמצמנו מ-29 ל-26 תקנים, צמצמנו מ-18 מיליון ל-14.4 מיליון.

אורי אריאל:

הורדתם שלושה תקנים.

אחוות בן-חור:

כן. הורדנו שלושה תקנים כאשר שלושת התקנים שהורדו אלה תקנים שתוכננו ליחידת הפיקוח ובעצם צמצמנו את התוספת ליחידת הפיקוח מ-11 ל-8. כל השאר הם בחלוקה ללא שינוי, חמישה הם  לאפוטרופוס, שזה מינהל מקרקעי ישראל, בעיקר למיני מחלקה חקלאית, שניים לתחום הממ"ג שלנו, אחד למסחר ותעשייה, אחד לנושא מדידות, אחד לתחום התקשורת, תקשוב, בנא"ם, איכות הסביבה, רישום מקרקעין, שלושה ללשכת התכנון ואחד לטובת נושא המים, בעיקר גניבות המים במגזר הפלשתיני. בסך הכל הבקשה היא לתגבור התקנים לטובת שיפור ושדרוג כל נושא תכנון, פיקוח ואכיפה ביהודה ושומרון.


ליבת התכנון היא נושא אדמות סקר וקו כחול, שאלה שני הצוותים שבסך הכל הם בסביבות ה-25 אנשים שמקדמים את כל נושא התכנון וכל השאר, זאת אכיפה במכלול המגזרים – ביוב, מים, חשמל, תקשורת, בנייה בלתי חוקית וכולי, כאשר זה אמור לגבי שני המגזרים.

אורי אורבך:

בהצעה המקורית זה היה שונה?

אחוות בן-חור:

אמרתי, בהצעה המקורית זאת אותה חלוקה למעט השלושה שהורדנו ביחידת הפיקוח.

היו"ר משה גפני:


יש מישהו שרוצה להתייחס? ממש בקצרה. כבר קיימנו דיון בנושא הזה.

אורי אריאל:

יש לי התייחסות של בערך רבע שעה.

היו"ר משה גפני:


אני לא נותן.

אורי אריאל:

תוציא אותי.

היו"ר משה גפני:


אני לא אוציא אותך. אתה יודע שאני לא אוציא אותך. אני מבקש לדבר בקצרה

שי חרמש:

אם אורי אריאל מדבר, גם אני רוצה לדבר.

אורי אריאל:

היושב ראש, בקצרה. 

היו"ר משה גפני:


חברית אני מבקש ממך לקצר.  אנחנו יודעים, אנחנו הצלחנו להוריד את הנושא של הפקחים במידה מסוימת והצלחנו להוריד את הנושא של התקצוב לגבי העניין הזה. על ההפרשים נקיים דיון נפרד. בעקבות מה שאתה הובלת, הגענו למה שהגענו. אנחנו לא יכולים להגזים גם בעניין הזה. בבקשה, רשות הדיבור שלך. אני מבקש שתעשה את זה מאוד מאוד בקצרה.

אורי אריאל:

תודה. ראשית, אני רוצה לדעת האם השר ברק כפי שהחליטה הוועדה בראשותך אך לפני ימים ספורים יגיע לכאן?

היו"ר משה גפני:


הוא יוזמן לועדה. אם הוא יבוא, אני לא יודע. אני לא יכול להביא אותו. 

אורי אריאל:

יש לנו זמן עד 4, ואני לא ממהר לשום מקום. שאלתי שאלה.

היו"ר משה גפני:


התשובה היא שעדיין לא קיבלתי תשובה. אני חושב שהוא הוזמן, אבל אם לא, הוא יוזמן.  אני לא יודע. אני אבדוק.

אורי אריאל:

כפי שכבר נאמר, הרבה פעמים כאשר אני שואל שאלות, אני גם יודע את התשובות. הוא לא הוזמן.

היו"ר משה גפני:


הוא לא הוזמן, אבל הוא יוזמן. 

אורי אריאל:

שמעתי. היות שהוועדה בראשותך ועל דעתך החליטה שזה תנאי להתקדמות, אני מבקש ממך לכבד את ההחלטה שלך עצמך ולא לעשות צחוק לא מעצמך ולא מאתנו. הוחלט בוועדה בראשותך – כך בפרוטוקול זה מופיע וזאת החלטה מחייבת – להזמין את שר הביטחון לכאן.

היו"ר משה גפני:


הוא יוזמן.

אורי אריאל:

הוא עדיין לא הוזמן. תזמין אותו ונקיים את הדיון.

היו"ר משה גפני:


בסדר גמור. הוא יוזמן. 

אורי אריאל:

לא, סלח לי, אתה לא עומד בהחלטה שלך.

היו"ר משה גפני:


אני הולך להצביע על הפניות האלה.

אורי אריאל:

זאת החלטה רשומה. אתה סיכמת את הדיון בהחלטה הזאת.

היו"ר משה גפני:


ממש לא היה כך, אבל לא משנה. אפשר לראות את הפרוטוקול. אמרתי שנזמין את השר ברק. 

אורי אריאל:

זה לא היה כך? חבר הכנסת אדרי, זה לא היה הסיכום שמזמינים את השר ברק?

יעקב אדרי:


ההצעה הייתה שלי והיא התקבלה. בינתיים גם הקואליציה הציעה.

אורי אריאל:

אני רק שואל על ההחלטה הזאת.

יעקב אדרי:


על פי הצעתי.

היו"ר משה גפני:


אנחנו הורדנו את הנושא של הפקחים. 

אורי אריאל:

מה זה שייך זה שהורדת את הפקחים?


דבר שני. השיטה בה זה מתנהל, היא דבר יוצא דופן שדומה בערך למלחמה. דבר אחד, לא עומדים בהחלטה להזמין את שר הביטחון. דבר שני, מכנסים ישיבה מאתמול להיום, מאתמול ב-4 אחר הצהרים לשעה 11:00 היום. הדבר השלישי, מבקשים מיושב ראש הכנסת אישור לדון תוך כדי המליאה. 


אני חושב שאתה טועה בפעילות הזאת. מראית העין של הורדת שלושה תקנים כדי לרצות את אנשי הקואליציה כאן, אני מציע לכם לא לקנות אותה. זה הכל בלוף אחד גדול.


אני חוזר לשאלות ששאלתי אתמול בוועדה המשותפת לתקציב הביטחון והן נשאלו ביום חמישי האחרון אצל חבר הכנסת אלקין בוועדת המשנה שהוא עומד בראשה, ואני מבקש, אם אפשר, לקבל  תשובות.


האם יש תוכניות שקודמו מאז החלטת הקבינט על ההקפאה? אני רוצה להסביר. הקבינט החליט להפסיק את הבנייה בשלבים מסוימים ולא אחזור על ההחלטה כי ביקשת אותי לקצר בדבריי. ראש הממשלה הודיע שהתכנון יימשך, שהרי התכנון נעשה בחדרים ואין לו שום משמעות מעשית. למיטב ידיעתי לא קודמה תוכנית אחת. במקביל, אם שמתם לב לדיווח של אלוף משנה בן-חור, יש תוספת כוח אדם, נדמה לי שישה, לתכנון אבל לא מתכננים.

שי חרמש:

שלושה.

אורי אריאל:

בסדר, סליחה. אני מקבל את התיקון. 

היו"ר משה גפני:


את השאלות האלה אני שמעתי בישיבה הקודמת כאן ושמעתי אתמול בוועדה המשותפת.

אורי אריאל:

כן, כי אתה לא דואג לקבל תשובות.

היו"ר משה גפני:


בסדר. שמעתי את השאלות שלך.

אורי אריאל:

אני מבקש לקבל תשובות מהמינהל האזרחי.


אני שואל שאלה אחת והיא אכן נשאלה כבר כמה פעמים ומבקש לקבל מכם תשובה עליה.


דבר שני ששאלתי היה כמה עולה החוזה של חברת אופק צילומי אוויר, מי מממן אותם ומאיזה סעיף.


אני מבקש לקבל את התשובות לשאלותיי ואחר כך אוכל להתייחס.

היו"ר משה גפני:


לא, תשאל עכשיו את כל השאלות.

אורי אריאל:

את השאלות סיימתי. אחרי שאני אשמע את התשובות, אני רוצה להתייחס ולסכם. אפשר לקבל תשובות?

היו"ר משה גפני:


שמעתי מה שאתה מבקש.  אני אחליט אם כן או לא.

חייים אורון:

מה אתם רוצים מהם?

אורי אריאל:

אני ביקשתי להזמין את שר הביטחון ברק.

חייים אורון:

תזמין אותו.

אורי אריאל:

אל תצעק עלי. 

שי חרמש:

אתה לא יכול להכריח אותו להגיע לכאן. הוא לא חייב  לך כלום.

אורי אריאל:

אני לא מכריח אותו. נכון, הוא לא חייב לי כלום וכך הוא נראה ואתה הסניגור שלו. 

שי חרמש:

במקרה זה, כן.

יעקב כץ:

כבוד הרב הגאון הרב גפני, מעבר לעובדה שאתה יושב ראש ועדת הכספים, אתה רב.

היו"ר משה גפני:


לא חשוב, זה בסדר גמור.

יעקב כץ:

כיוון שאתה רב, אתה יודע מה זה ארץ ישראל ואני לא האמנתי, כאשר שמעתי, שאתה נותן יד להכנסת פקחים שיטילו גזרות על יהודים.

שי חרמש:

זה שמירת חוק. שום דבר מעבר לכך.

שלמה (נגוסה) מולה:

מה אתם רוצים מגפני?

שי חרמש:

זאת רק שמירת חוק. אנחנו בעד לבנות על פי חוק.

היו"ר משה גפני:


אני מבקש להפסיק את הוויכוח הזה.

יעקב כץ:

הבתים ייבנו. יהודה ושומרון תתמלא באנשים.

שי חרמש:

על פי חוק.

יעקב כץ:

מה שאתם הורסים היום, נבנה פי עשר.

אורי אריאל:

גם בקריית ספר?

יעקב כץ:

גם בקריית ספר וגם בביתר וגם בחיל ציון.

יעקב אדרי:


גם בירושלים.

יעקב כץ:

בעתיד אתם תתביישו שעל זה נתתם ידכם, גם אתה הרב גפני. גם ארץ ישראל היא תורה.

היו"ר משה גפני:


תודה רבה. רבותיי, אני מבקש לסכם את הדיון ולומר כדלקמן. 

אורי אריאל:

לא, רגע, אני רוצה לקבל תשובות.

היו"ר משה גפני:


מה שאתה רוצה, זה בסדר. אני רוצה קודם לומר מבחינתי. היו כמה העברות שהיו בוועדה בתקופה האחרונה של משרד הביטחון וזה נאמר על ידי פעם אחר פעם. אנחנו לא אישרנו את ההעברות האלה. יש לנו דיאלוג מאוד לא מוצלח עם משרד הביטחון וזה הגיע לשיא בישיבה האחרונה כאשר הגיעה לכאן העברה שאנחנו הבנו ממנה שיש בה גם את הנושא של הפקחים, שחלק מאתנו מאוד מתנגד לצורה הזאת, ואז התקיימה ישיבה בה גם אני נכחתי ובה הוחלט על הפחתת שלושת הפקחים. רוב הפקחים עליהם מדובר, מדובר על אלה שעושים את אדמות הסקר, הם עושים את קו כחול, הם עושים את איכות הסביבה וכולי.

יעקב כץ:

וקצת הורסים בתים של יהודים.

שי חרמש:

הכל על פי חוק.

היו"ר משה גפני:


את שלושת הפקחים האלה הורדנו.

אורי אריאל:

מה עם בית הכנסת ביצהר? אתם תגנו עליו?

היו"ר משה גפני:


ודאי שנגן עליו.

אורי אריאל:

מול הפקחים הללו?

שי חרמש:

מה זה מול? מול החוק ולא מול הפקחים. מה אתה רוצה מהפקחים?

היו"ר משה גפני:


זה קשור עכשיו לאישור הזה שאתה מאשר את האפוטרופוס?

אורי אריאל:

כן.

שי חרמש:

הפקחים הם שלוחי החוק. מה אתה רוצה מהם?

חייים אורון:

הם רוצים להמשיך ללא חוק. כך היה ארבעים שנים וכך הם רוצים להמשיך.

היו"ר משה גפני:


רבותיי, אני בצד של המתיישבים ביהודה ושומרון. עיקר הקשיים שעושה משרד הביטחון, זה במקום בו נמצאים מתיישבים חרדים שהם לא מתנחלים אלא הם אנשים שבאו למקום הזה מכיוון שלא היה להם פתרון דיור אחר.

אורי אורבך:


הם מתנחלים.

היו"ר משה גפני:


סגרתם אותם גם במודיעין עילית. הם לא מתנחלים. 

אורי אריאל:

רחמנא ליצלן.

היו"ר משה גפני:


הם לא מתנחלים. עיקר הבעיות בהקפאה הוא לתושבים החרדים שאין להם פתרון דיור. אני אומר לכם שהאנשים, האזרחים והתושבים שגרים שם, הם גרים שם מכיוון שבמקומות אחרים מדינת ישראל לא נתנה להם פתרון דיור. סגרו אותם שם עכשיו, גם עם הנושא של הגדר וכל הדברים האחרים.

חייים אורון:

אתה אומר שהם לא נמצאים שם ממניעים אידיאולוגיים.  אם תמצא להם מקומות דיור במקומות אחרים, הם יעברו לשם.

שי חרמש:

בונים להם ליד ערד.

היו"ר משה גפני:


יש לך מקומות עבורם?

שי חרמש:

כן. ליד ערד.

היו"ר משה גפני:


רבותיי, אנחנו מצביעים על פניות מספר 180 עד 182.

אורי אריאל:

רגע, לא קיבלתי את התשובות לשאלותיי. 

היו"ר משה גפני:


אנחנו מצביעים.

ה צ ב ע ה

פניות מספר 180 ו-182 – אושרו

אורי אריאל:

אתה עושה מחטפים.

היו"ר משה גפני:


הפניות אושרו. תודה רבה. הישיבה נעולה.

הישיבה ננעלה בשעה 11:05
